LV Eiropas Savienības Oficiālais Vēstnesis C 320/41

Reģistrācijas pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

2009/C 320/19

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 9. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

“BRATISLAVSKÝ ROŽOK” JEB “PRESSBURGER KIPFEL”, JEB “POZSONYI KIFLI”

EK Nr.: SK-TSG-0007-0056-04.02.2008

1. Pieteikuma iesniedzējas grupas nosaukums un adrese:

Nosaukums: Cech pekárov a cukrárov regiónu západného Slovenska Adrese: M.R. Štefánika 10 902 01 Pezinok SLOVENSKO/SLOVAKIA Tālr. +421 336413314 E-pasts: repecu@stonline.sk

2. Dalībvalsts vai trešā valsts:

Slovākijas Republika (SK)

3. Produkta specifikācija:

3.1. Reģistrējamais nosaukums:

“Bratislavský rožok” jeb “Pressburger Kipfel”, jeb “Pozsonyi kifli”

3.2. Vai nosaukums:

ir specifisks pats par sevi,  izsaka lauksaimniecības produkta vai pārtikas produkta specifiskās iezīmes.

Produkts ir specifisks vēsturiski noteiktā sastāva un gatavošanas veida ziņā. Termins “Bratislavský rožok” tiek izmantots tikai šā konditorejas izstrādājumu veida apzīmēšanai.

Slovāku nosaukumu “Bratislavský rožok” sāka izmantot aptuveni 1920. gadā, pēc Presburgas, kas tajā laikā ietilpa Čehoslovākijā un tagad ir Slovākijas galvaspilsēta, pārdēvēšanas par Bratislavu. Togad šā konditorejas izstrādājuma nosaukums tika pieņemts vienlaicīgi ar pilsētas jauno nosaukumu, un kopš tā laika tas tiek saukts par “Bratislavský rožok”. Pēc pilsētas jaunā nosaukuma pieņemšanas Austrijā ierastā nosaukuma Beugel vietā kopā ar pilsētas veco nosaukumu sāka izmantot terminu Kipfel. Šī paraža Austrijā ir saglabājusies līdz mūsdienām, un tāpēc kā vācu versiju iesakām izmantot nosaukumu “Pressburger Kipfel”. Ungāru valodā sākotnēji tika izmantots nosaukums Pozsonyi patkó (kas tulkojumā nozīmē “Bratislavas pakavs”). Saskaņā ar pašreiz pieejamo informāciju, kas iegūta no vairākiem Ungārijas cepējiem vai konditoriem, jo īpaši Budapeštā, šis produkts tiek gatavots un tirgots ar nosaukumu “Pozsonyi kifli” – kas tulkojumā nozīmē “Bratislavský rožok”–, izmantojot pilsētas nosaukumu, kas tika lietots līdz 1918. gadam. Ņemot vērā iedibināto paražu, ierosinām saglabāt nosaukumu “Pozsonyi kifli”.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam:

Reģistrācija ar nosaukuma rezervēšanu  Reģistrācija bez nosaukuma rezervēšanas

3.4. Produkta veids:

2.3. grupa. Konditorejas izstrādājumi, maize, mīklas izstrādājumi, kūkas, cepumi un citi konditorejas izstrādājumi.

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam:

Mazi, pusmēness formas konditorejas izstrādājumi ar magoņu sēklu vai valriekstu pildījumu un spīdīgu un lāsumainu virsu.

Organoleptiskās īpašības

Krāsa: brūna līdz tumši brūna garoza; šķērsgriezumā aiz dažiem milimetriem biezas sviesta mīklas ir redzams tikai pildījums – magoņu sēklu pildījums ir tumši pelēkā līdz melnā krāsā, un valriekstu pildījums ir brūnā krāsā.

Izskats: vienveidīgi spīdīga, brūna līdz tumši brūna virsma, un uz augšējās garozas ir smalki, gaišāki “lāsumi”, kas atgādina “marmora rakstu”.

Konsistence: mīklas apvalks stingrs, plāns, salūstot veido drupatas.

Smarža un garša: smalka un raksturīga izvēlētajam pildījumam (t. i., raksturīga valriekstu vai magoņu sēklu smarža), patīkami salda garša ar izmantoto sastāvdaļu aromātu.

Fizikālās īpašības

Forma: pakava forma, kurai magoņu sēklu pildījuma gadījumā diametrs ir šaurāks, savukārt valriekstu pildījuma gadījumā – C burta forma.

Svars: parasti no 40 līdz 60 g.

Ķīmiskās īpašības

— tauku saturs sausnā – min. 20 %;

— cukura saturs sausnā – min. 12 %.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam:

Produkta ražošanā izmantotās izejvielas un sastāvdaļas

Recepte uz 10 kg miltu:

MĪKLA magoņu sēklas valrieksti kviešu milti T-512 10,00 kg 10,00 kg smalkais cukurs 1,50–1,70 kg 1,50–1,70 kg raugs 0,40–0,70 kg 0,40–0,70 kg pārtikas tauki (augu eļļa, margarīns vai sviests) 3,00–4,00 kg 3,00–4,00 kg sāls 0,06–0,10 kg 0,06–0,10 kg piena pulveris 0,20–0,30 kg 0,20–0,30 kg olu masa (svaigas olas) 0,40–1,20 kg 0,40–1,20 kg ūdens 2,0–2,50 kg 2,00–2,50 kg MAGOŅU SĒKLU PILDĪJUMS maltas magoņu sēklas 8,00–12,00 kg — smalkais cukurs 4,00–8,00 kg — vaniļas cukurs 0–0,50 kg — piena pulveris 0–1,00 kg — kapāta citrona miza vai citronu pasta 0–0,10 kg — malts kanēlis 0–0,05 kg — ūdens 4,00–6,00 kg — VALRIEKSTU PILDĪJUMS malti valrieksti — 8,00–12,00 kg smalkais cukurs — 4,00–6,00 kg saldas drupatas — 1,00–3,00 kg rozīnes — 0–0,50 kg aromatizētāji — 0–0,10 kg ūdens — 3,00–5,00 kg GARNĒJUMS olu masa vai olu dzeltenums (virsmas noklāšanai) 0,60–1,20 kg 0,60–1,20 kg

Ražošanas metode:

Mīklu gatavo, sajaucot miltus ar 2,00–2,50 kg ūdens vai ar ūdeni, kam ir pievienots piena pulveris, raugs, sāls, cukurs un pārtikas tauki (augu eļļa, margarīns vai sviests). Iejaukto mīklu atstāj uzrūgt aptuveni 30 līdz 40 minūtes. Kad mīklas masa ir manāmi palielinājusies, to ātri samīca no jauna un tad sadala lodīšu formas gabalos. Pēc aptuveni 15 līdz 20 minūšu rūgšanas gabali ir jāizrullē eliptiskās sloksnēs 12–15 cm garumā. Izrullētās mīklas sloksnes biezumam ir jābūt no 2 līdz 3 mm. Uz izrullētajām mīklas sloksnēm novieto cilindrveida magoņu sēklu vai valriekstu pildījuma gabalus, kurus ietin sloksnēs, veidojot 12 līdz 15 cm garus cilindrus, pakāpeniski sašaurinot to diametru no vidus līdz galiem. Kad pildījums ir ietīts, mīklas malas ir vienmērīgi jāsavieno, un produkts uz cepamās plāts ir jāizveido sirpja formā tā, lai savienojuma vieta atrastos produkta apakšā. Produktu ar magoņu sēklu pildījumu izveido pakava formā, bet produktam ar valriekstu pildījumu ir jābūt C burta formā. Formām ir jābūt pietiekami atšķirīgām, lai uzreiz varētu redzēt, kādu pildījumu produkts satur.

Magoņu sēklu pildījumu pagatavo, izšķīdinot cukuru nelielā daudzumā ūdens un uzvārot to. Maltas magoņu sēklas sajauc ar piena pulveri un pakāpeniski pievieno izšķīdinātajam cukuram, pastāvīgi maisot un vārot, līdz izveidojas diezgan bieza masa. Tad magoņu sēklu pildījumu atdzesē un tam pievieno bagātīgu daudzumu rīvētas svaiga citrona mizas vai citronu masu kopā ar nelielu daudzumu vaniļas cukura, ja nepieciešams. Valriekstu pildījumu nevāra, bet maltus valriekstus vienkārši sajauc ar cukuru, karstu ūdeni un atbilstošu daudzumu aromatizētāju. Ar saldajām drupatām drīkst aizvietot ne vairāk par 10 % no malto valriekstu masas svara.

Abiem pildījumiem ir jābūt pietiekami bieziem, lai ar rokām varētu izveidot mazas lodītes.

Izveidotos produktus novieto uz cepamās plāts, izmantojot otu tos noklāj ar olu masu vai tikai ar olu dzeltenumu, kas izšķīdināts ļoti nelielā ūdens daudzumā. Ar olu pārklātos produktus uz plātīm atstāj vēsā vietā, kur ir laba gaisa plūsma, lai šī plūsma mazliet nožāvētu to virsu. Kad virsa ir nožuvusi, produkti ir jāievieto briedināšanas kamerā. Uzrūgušos produktus cep tāpat kā rauga mīklas konditorejas izstrādājumus. Rūgšanas un jo īpaši cepšanas laikā sausā gaisa plūsma uz virsas izveido smalkas plaisas un uz augšējās garozas produktam raksturīgo “marmora” struktūru.

Ja produktu “Bratislavský rožok” paredzēts izveidot ar “izteiktu marmora” virsu, maizītes no briedināšanas kameras tiek izņemtas, kad rūgšanas process ir ildzis tikai pusi no paredzētā laika, tās tiek vēlreiz noklātas ar olu masu no veselām olām vai tikai ar olas dzeltenumu, un kad tās nožūst (no 15 līdz 30 minūtēm), tās atkal ievieto briedināšanas kamerā, lai pabeigtu rūgšanas procesu. Tā tiek panākta izteiktāka “marmora” struktūra. Produkti tiek cepti, neizmantojot tvaikus, temperatūrā no 180 līdz 200 °C.

Cepšanas laiks ir atkarīgs no radziņu lieluma; radziņam, kurš sver 30–35 g, cepšanas laiks ir 7–8 minūtes, radziņam, kurš sver 40–50 g, šis laiks ir 10–12 minūtes, savukārt radziņam, kurš sver 60 g un vairāk, šis laiks ir 15 minūtes vai ilgāks.

Pēc atdzesēšanas izceptos radziņus sagatavo nosūtīšanai un pārdošanai.

Marķējums:

izcelts produkta “Bratislavský rožok” nosaukums vai tā ekvivalents vācu vai ungāru valodā.

Kopienas logotips vai logotips un uzraksts Zaručená tradičná špecialita (Garantētas tradicionālās īpatnības). Uz iepakojuma var būt redzams saīsinājums ZTŠ (GTĪ).

Pārdošanas veids un vieta:

produkts “Bratislavský rožok” kā gabalprece tiek tirgots ražotāja specializētās preču tirdzniecības vietās vai konditorejās, kafejnīcās un ātrās apkalpošanas preču tirdzniecības vietās.

Uzglabāšana:

produkts tiek glabāts temperatūrā, kas nepārsniedz +10 °C.

3.7. Lauksaimniecības produkta vai pārtikas produkta specifiskums:

— produkta specifiskā iezīme ir tā izteiktā virsa, kas atgādina “marmoru”, t. i., augšējā garoza ir smalki lāsumaina un ar gaišāku krāsojumu nekā pārējā garoza. Citiem maiznīcas vai konditorejas produktiem nav šāda veida virsmas,

— šis produkts atšķiras no citiem tirgū esošiem līdzīga veida nelielajiem konditorejas izstrādājumiem ar savu īpašo formu un svaru, kā arī ar pildījuma daudzumu. Mīklai ir pievienots vairāk tauku nekā citiem produktiem, un nevienam citam konditorejas izstrādājumu veidam virsma neatgādina “marmoru”,

— šim produktam ir raksturīgs aromāts un garša, ko rada magoņu sēklu vai valriekstu pildījums,

— produktam ir izteikts izskats un pakava vai C burta forma,

— produkts ir roku darbs un netiek ražots masveidā.

Lai saglabātu produkta tradicionālās īpašības, tā gatavošanā ir jāievēro šādas receptes prasības:

— gatavojot mīklu, receptē ir jānorāda, ka pārtikas taukiem ir jābūt vismaz 30 % no izmantotā miltu daudzuma,

— pildījumam ir jābūt vairāk par 50 % no cepta produkta kopējā svara,

— no veselas olas vai no olas dzeltenuma pagatavotā olu masa, izmantojot otu, produktam ir jāuzklāj tikai pirms cepšanas un, ņemot vērā ražošanas metodi, uz izceptā produkta virsas ir jāizveido “marmora” raksts.

3.8. Lauksaimniecības produkta vai pārtikas produkta tradicionālais raksturs:

Produkta tradicionālās iezīmes ir pamatotas ar tā tradicionālo sastāvu, t. i., pildījumam ir jābūt vairāk par 50 % no cepta produkta kopējā svara.

Šis produkts ar tā specifisko nosaukumu ir ticis gatavots jau vairāk nekā divus gadsimtus, tostarp kaimiņu valstīs Ungārijā un Austrijā, ar kurām Slovākija pirms 90 gadiem bija vienas valsts sastāvā.

Vladimír Tomčík grāmatā S vareškou dvoma tisícročiami (“Pētot 2 000 gastronomijas gadus”) ir citēti ieraksti no virsgrāmatām, kas liecina, ka produktu “Bratislavský rožok” 1590. gadā pasniedza iebraucamajās vietās, lai gan tā gatavošanas noslēpums ir daudz senāks.

1905. gadā Bratislavā publicētajā publikācijā Ulice a námestia mesta Bratislavy (“Bratislavas ielas un laukumi”), kuras autors ir Tivadar Ortvay, 305. lappusē ir rakstīts: “Netālu no Viktor Mayer konditorejas veikaliņa, vecajā Scheuermann maiznīcā (tagad tiek saukta par Lauda) cep magoņu sēklu un valriekstu pakavus, kas ar saviem īpašajiem izstrādājumiem padarīja Bratislavu slavenu”. (Ulice a námestia mesta Bratislavy; Pilsētas vēsture pēc ielu un laukumu nosaukumiem saskaņā ar oriģinālo pētījumu, ko veicis Dr. Tivadar Ortvay, Bratislava, 1905. gads; iespiesta izdevniecībā F.K. Wigand. 1. pielikumā uzskaitītās grāmatas ungāru versijas 304. un 305. lpp. saistībā ar mūsdienu Hviezdoslavovo námestie ir minēta Scheuermann maiznīca. Attiecīgā teksta daļa ir šāda: “Netālu atrodas vecā Scheuermann (tagad saukta par Lauda) magoņu sēklu un valriekstu pakavu ceptuve, kas ar saviem īpašajiem izstrādājumiem padarīja Bratislavu slavenu. “Bratislavský suchár” ir vēl viens no tās īpašajiem izstrādājumiem...”).

1992. gadā Bratislavā publicētajā publikācijā Chlieb náš každodenný (“Mūsu dienišķā maize”), kuras autori ir V. Szemes un V. Karovič, 52. lpp. ir rakstīts: “Uz Svētā Nikolasa dienu 1785. gadā maiznieks Schiermann novietoja veikala skatlogā jauna veida pildītu konditorejas izstrādājumu, kas vēsturē iegājis kā prešpurské beugle. Atšķirību starp vārdiem Scheuermann un Schiermann mēs uztveram kā tipogrāfisku kļūdu; pareizais vārds ir Scheuermann.”

Vairāki maiznieki Bratislavā turpināja gatavot produktu “Bratislavský rožok”. Viens no visslavenākajiem ir Ágoston Schwappach, kura maiznīca tika dibināta 1834. gadā un kurš piedāvāja magoņu sēklu un valriekstu pakavus. Divi “Bratislavský rožok” maiznieku Scheuermann un Lauda pēcteči un bija meistars Johann Korče, kas dzīvoja no 1851. līdz 1919. gadam un bija Franča Jozefa ordeņa bruņinieks, un viņa dēls, meistars Hans Korče. Korče ģimenes darbu turpināja Emil Kastner.

Populāra bija arī Gustáv Wendler maizes ceptuve, kas atradās Bratislavā, Štefánikova ielā, kura sūtīja “Bratislavský rožok” arī pa pastu.

Kādreizējā Bratislavas žurnālā Pressburger Wegweiser, 1863. gadā Anton Pressberger konditoreja un maizes ceptuve reklamēja arī “magoņu sēklu un valriekstu beugle”.

Vīnes avīzē Neue Freie Presse1938. gada 16. aprīlī tika publicēta Pressburger Kipfel – Bratislavské rožky recepte. Šīs receptes apraksts un pagatavošanas veids ir gandrīz identisks šodien izmantotajam.

Arī Terézia Vansová un Ján Babilon savā 1870. gadā izdotajā grāmatā aprakstīja “Bratislavský rožok”.

Daudzi maiznieki un konditori vairākās Eiropas pilsētās ir gatavojuši “Bratislavský rožok”, it īpaši Austrijā, Čehijā un Ungārijā. Saskaņā ar informāciju, kas apkopota no citu valstu konditoreju ekspertiem, produktu ar nosaukumu “Bratislavský rožok” gatavo vairākās pilsētās, vai vismaz ir zināma tā forma, aptuvenā recepte un ražošanas metode. Agrākās Čehoslovākijas maiznieku un konditoru arodskolās tika pasniegtas stundas par “Bratislavský rožok” gatavošanu, it īpaši pēc 1950. gada. Nosaukumu “Bratislavský rožok” sāka izmantot 1918. gadā, pēc Čehoslovākijas nodibināšanas un pilsētas sākotnējā nosaukuma Presburga vai Pozonija pārdēvēšanas par Bratislavu. Mainījās arī produkta nosaukums. Sākotnējais nosaukums ungāru valodā beugle kļuva par patkó, kas tulkojumā nozīmē “pakavs”. Terminu rožok acīmredzot sāka izmantot kopā ar jauno pilsētas nosaukumu. Ungārijā nosaukums “Pozsonyi kifli” (“Bratislavský rožok”), t. i., vecais pilsētas nosaukums kopā ar jauno formas nosaukumu, tiek izmantots vēl tagad. Arī Austrijā biežāk tiek izmantots nosaukums “Pressburger Kipfel”, un vārdu beugle izmanto reti.

“Bratislavský rožok” ir produkts ar vēsturisku nozīmi, lai arī tas ir populārs vēl mūsdienās. Saskaņā ar aprēķiniem Slovākijā tas tiek regulāri gatavots vairāk nekā 20 ceptuvēs un konditorejās, un vismaz reizi nedēļā to gatavo vēl daudzi citi ražotāji.

1999. un 2005. gadā Slovākijas maiznieku kooperatīvs Parīzē, pasaules kausa Lesaffre Bakery World Cup finālā, starp konkurējošajiem produktiem pasniedza “Bratislavský rožok”, un tiesneši to novērtēja īpaši atzinīgi.

2007. gada sākumā pirmo reizi vēsturē notika starptautiskas sacensības par vislabāko “Bratislavský rožok”, kas bija daļa no Danubius Gastro izstādes Bratislavā, un šajā pasākumā piedalījās deviņas komandas no trīs valstīm (2007. gada 25. janvāraBratislavské novíny titullapa).

Bratislavas avīzēs un vairākos valsts periodiskajos izdevumos tika publicēti raksti par šo konkursu.

2008. gada 25. jūlijā dienas avīzē Nový čas bija ievietots raksts par “Bratislavský rožok”. Šajā rakstā ir ietverta arī tradicionālā 1938. gada recepte, un produkta aprakstā ir minēts, ka “... ar magoņu sēklu pildījumu tas tiek izveidots pakava formā, bet ar valriekstu pildījumu – C burta formā”.

Žurnāla EPICURE raksta “The Bratislavský rožok – a tradition with a long history” 52. lpp. ir teikts, ka produkts “ar magoņu sēklu pildījumu ir veidots pakava formā, un ar valriekstu pildījumu tas ir veidots C burta formā”.

3.9. Prasību minimums un procedūras specifisko iezīmju pārbaudei:

Tiek pārbaudītas sniegtās receptes pamata analītiskās iezīmes – mīklas receptē ir jāietver vismaz 30 % pārtikas tauku un pildījumam ir jābūt vairāk par 50 % no gatava produkta kopējā svara.

Pārbaudīti tiek izejmateriāli, kurus izmanto produkta pagatavošanā, kā arī sastāvdaļu proporciju precīza atbilstība receptei.

Tostarp tiek pārbaudīti šādi parametri:

— organoleptiskās īpašības virsas un izskata vizuāla pārbaude; abiem ir jāatbilst raksturojumam, kāds aprakstīts specifikāciju 3.5. punktā; aromāta un garšas sensorā analīze;

— fiziskās, ķīmiskās un mikrobioloģiskās prasības produkta forma tiek novērtēta vizuāli; tai ir jāatbilst specifikāciju 3.5. punktā minētajam raksturojumam; tauku un sausnas saturs tiek pārbaudīts, izmantojot standarta analītiskās metodes; pildījumam ir jābūt vairāk par 50 % no gatava produkta kopējā svara, kā norādīts specifikāciju 3.7. punktā;

— atbilstība tehnoloģiskajai ražošanas metodei.

Iestādes vai institūcijas, kas pārbauda atbilstību produkta specifikācijai, pārbaudes veic reizi gadā.

Organoleptiskā raksturojuma sensorās pārbaudes veic reizi gadā.

Starplaikos katrs ražotājs veic pats savas pārbaudes.

4. Iestādes vai institūcijas, kas pārbauda atbildību produkta specifikācijai:

4.1. Nosaukums un adrese:

Nosaukums: BEL/NOVAMANN International, s.r.o. Adrese: Továrenská 14 815 71 Bratislava P.O.BOX 11 820 04 Bratislava 24 SLOVENSKO/SLOVAKIA Tālr. +421 250213376 E-pasts: tomas.ducho@ba.bel.sk

 Publiska Privāta

4.2. Iestādes vai institūcijas konkrētie uzdevumi:

Kvalitātes kontroli un produkta atbilstības pārbaudi “Bratislavský rožok” specifikācijai, pamatojoties uz pieteikumā minētajiem kritērijiem, veic firma BEL/NOVAMANN International, s.r.o. kā CERTEX pilnvarota iestāde, kas akreditēta saskaņā ar standartu EN 45011. Slovākijas Lauksaimniecības ministrija pilnvaroja šo uzņēmumu pārbaudīt atbilstību produkta specifikācijai.